
Text rozhodnutia
Súd: Krajský súd Bratislava Spisová značka: 6S/143/2014 Identifikačné číslo súdneho spisu: 1014201137 Dátum vydania rozhodnutia: 11. 03. 2016 Meno a priezvisko sudcu, VSÚ: JUDr. Soňa Langová ECLI: ECLI:SK:KSBA:2016:1014201137.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Soni Langovej a členov senátu Mgr. Mariána Degmu a JUDr. Andrey Kriškovej, v právnej veci žalobcu: L.. M.E.Í. Š., nar.: XX.XX.XXXX, Ď. X, XXX XX V., zast.: JUDr. Ing. Ľubomír Havlík, advokát, Krížna 34, 811 07 Bratislava, proti žalovanému: Generálna prokuratúra SR, Štúrova 2, 812 85 Bratislava, o preskúmanie zákonnosti rozhodnutia žalovaného č. X/2 Spr 105/14/1000-1 zo dňa 07.05.2014, takto r o z h o d o l : Krajský súd v Bratislave napadnuté rozhodnutie žalovaného č. X/2 Spr 105/14/1000-1 zo dňa 07.05.2014 zrušuje podľa ust. § 250j ods. 2 písm. c), d) a e) Občianskeho súdneho poriadku a vec vracia žalovanému na ďalšie konanie. Žalovaný je povinný nahradiť žalobcovi trovy konania za zaplatený súdny poplatok vo výške 70 € a trovy právneho zastúpenia vo výške 522,80 €, všetko do 3 dní od právoplatnosti tohto rozhodnutia na účet právneho zástupcu žalobcu vedený X. P. V. F., R..F.., C.: F. XXXX XXXX XXXX XXXX XXXX. o d ô v o d n e n i e : Žalobou podanou v zákonom stanovenej lehote sa žalobca domáhal preskúmania zákonnosti rozhodnutia žalovaného č. X/2 Spr 105/14/1000-1 zo dňa 07.05.2014, ktorým bolo zmenené rozhodnutie Osobitnej komisie na Krajskej prokuratúre v Bratislave (ďalej len „prvostupňový orgán”) č. 2 Spr 63/13-19 zo dňa 12.06.2013 (ďalej len „prvostupňové rozhodnutie”) a zároveň sa domáhal preskúmania zákonnosti postupu správnych orgánov pred vydaním týchto rozhodnutí. Žiadal napadnuté rozhodnutie a prvostupňové rozhodnutie zrušiť a vec vrátiť žalovanému na ďalšie konanie. Žalobca v žalobe poukázal na rozhodnutie prvostupňového orgánu o tom, že žalobca svojím konaním porušil ustanovenie § 26 ods. 1 písm. c/ zákona č. 154/2001 Z.z. o prokurátoroch a právnych čakateľoch prokuratúry (ďalej len „zákon o prokurátoroch”), v dôsledku čoho bola spôsobená škoda, za ktorú v zmysle § 149 ods. 1 zákona o prokurátoroch zodpovedá a podľa § 157 ods. 1 tohto zákona je povinný túto škodu uhradiť vo výške 500 € a 484,24 €. Po odvolaní žalobcu, v rámci ktorého poukazoval na to, že k prieťahom v konaní došlo predovšetkým v dôsledku jeho nadmernej pracovnej zaťaženosti a na vedomosť jeho nadriadených o danom stave, vydal žalovaný napadnuté rozhodnutie, ktorým prvostupňové rozhodnutie zmenil tak, že žalobca zodpovedá za škodu, ktorú spôsobil zavineným porušením svojich povinností pri výkone funkcie prokurátora v trestnom konaní vedenom na Okresnej prokuratúre Bratislava II pod sp. zn. 2 Pv 238/09, ktorá vznikla Krajskej prokuratúre v Bratislave uhradením celkovej sumy 985,24 € v intenciách nálezu Ústavného súdu SR sp. zn. I. ÚS 52/2012-55 zo dňa 18.04.2012. Výšku náhrady škody žalovaný určil na sumu 656,82 €. Žalobca dôvodil, že mu subjektívna zodpovednosť za vznik škody nebola dostatočne preukázaná, keďže v konaní o náhrade škody nebolo preukázané, že sa nevenoval povinnostiam vyplývajúcim z jeho služobného pomeru. Naopak mal za to, že k prieťahom v konaní došlo v dôsledku plnenia iných služobných povinností ako prokurátorovi najzaťaženejšej okresnej prokuratúry na Slovensku. Na tomto mieste žalobca poukázal na personálnu poddimenzovanosť Okresnej prokuratúry Bratislava II v danom období a v dôsledku toho na toleranciu prieťahov aj vedúcimi prokurátormi. Ďalej zdôraznil, že ustanovenia § 149 ods. 1 a § 157 ods. 1 zákona o prokurátoroch, na ktoré sa prvostupňový orgán vo svojom rozhodnutí odvoláva, nie je možné v prípade škody spôsobenej nesprávnym úradným postupom použiť. V tejto súvislosti poukázal na ust. § 162 ods. 2 zákona o prokurátoroch, vychádzajúc z ktorého nie je v prípade náhrady škody spôsobenej nezákonným rozhodnutím alebo nesprávnym úradným postupom prokurátora možné postupovať podľa všeobecných ustanovení zákona o prokurátoroch upravujúcich náhradu škody, ale je potrebné aplikovať ustanovenia osobitného zákona, na ktorý zákon o prokurátoroch odkazuje. Podľa príslušného odkazu v zákone o prokurátoroch bol týmto zákonom zákon č. 58/1969 Zb. o zodpovednosti za škodu spôsobenú rozhodnutím orgánu štátu alebo jeho nesprávnym úradným postupom, ktorý bol nahradený súčasným zákonom č. 514/2003 Z.z. o zodpovednosti za škodu spôsobenú pri výkone verejnej moci. Ten v ust. § 21 a nasl. upravuje regresnú náhradu, pričom žalobca poukázal na § 22 ods. 4 tohto zákona, ktorý odkazuje na osobitný predpis, podľa ktorého by bolo podľa žalobcu možné uplatniť nárok na náhradu škody voči konkrétnemu prokurátorovi. Uvedený zákon o zodpovednosti za škodu však v poznámke pod čiarou takýto osobitný predpis neuvádza, a preto sa podľa žalobcu možno domnievať, že by malo ísť o zákon o prokurátoroch, ktorý však taktiež odkazuje na osobitný predpis. Z uvedeného podľa žalobcu vzniká právne vákuum, ktoré neumožňuje zákonným spôsobom zaviazať konkrétneho prokurátora k náhrade škody spôsobenej nesprávnym úradným postupom a spôsobenú škodu od neho vymáhať. V tejto súvislosti žalobca poukázal na § 46 zákona č. 71/1967 Zb. o správnom konaní (ďalej len „správny poriadok”) a v jeho intenciách napadnuté rozhodnutie, ako aj prvostupňové rozhodnutie, za nezákonné. V ďalšom žalobca dôvodil, že aj v prípade použiteľnosti všeobecných ustanovení zákona o prokurátoroch upravujúcich zodpovednosť za škodu a spôsob jej náhrady by bolo napadnuté rozhodnutie nezákonné, keďže žalovaný napriek tomu, že konštatoval spoluzodpovednosť vedúceho prokurátora Okresnej prokuratúry Bratislava II za vzniknutú škodu, neaplikoval ust. § 157 ods. 5 zákona o prokurátoroch. V tejto súvislosti tiež poukázal na § 47 správneho poriadku týkajúci sa náležitostí rozhodnutia, ktoré v napadnutom rozhodnutí podľa žalobcu absentujú. Konkrétne žalovaný vo výroku napadnutého rozhodnutia, na rozdiel od prvostupňového rozhodnutia, neuvádza ustanovenie zákona, podľa ktorého rozhodol. Tiež odôvodnenie napadnutého rozhodnutia podľa žalobcu neobsahuje zákonné náležitosti, akými sú výpočet úvah pri hodnotení dôkazov a použití právnych predpisov, na základe ktorých rozhodoval. Podľa žalobcu absencia právnej úvahy žalovaného je evidentná najmä pri určení výšky náhrady škody, keď žalovaný ničím neodôvodnil, prečo určil náhradu škody práve vo výške dvoch tretín a prečo nezaviazal k náhrade škody aj vedúceho prokurátora, hoci jeho spoluzodpovednosť v odôvodnení rozhodnutia konštatuje. Po námietke, v ktorej žalobca poukázal na formálne nedostatky prvostupňového rozhodnutia podľa § 47 ods. 5 správneho poriadku (absencia úradnej pečiatky), namietal tiež postup predchádzajúci vydaniu oboch rozhodnutí spočívajúci v nedodržaní lehôt na vydanie rozhodnutia podľa § 49 správneho poriadku a postup prvostupňového orgánu spočívajúci v neupovedomení žalobcu o predložení odvolania odvolaciemu orgánu v súlade s § 57 ods. 2 správneho poriadku. Žalovaný vo svojom vyjadrení k žalobe doručenom súdu dňa 22.08.2014 poukázal na nález Ústavného súdu SR sp. zn. I. ÚS 52/2012-55 zo dňa 18.04.2012, ktorým bolo rozhodnuté, že základné právo C.. I. G., N.. podľa čl. 48 ods. 2 Ústavy SR a podľa čl. 6 ods. 1 Dohovoru o ochrane ľudských práv a základných slobôd bolo postupom Okresnej prokuratúry Bratislava II v konaní vedenom pod ČVS: ORP-770/OEK-B2-2009-TM v období po právoplatnosti nálezu Ústavného súdu SR sp. zn. I. ÚS 98/2010 zo dňa 11.11.2010 porušené a C.. I. G., N.. bolo priznané finančné zadosťučinenie v sume 500 €, ako aj trovy právneho zastúpenia vo výške 485,24 €. Obe tieto sumy bola zaviazaná zaplatiť Okresná prokuratúra Bratislava II. Žalovaný v tejto súvislosti poukázal tiež na odôvodnenie nálezu Ústavného súdu SR sp. zn. I. ÚS 52/2012-55 zo dňa 18.04.2012, ktorý konštatoval, že v období od 27.05.2011 do 28.02.2012, keď bola v predmetnej veci podaná obžaloba proti sťažovateľovi, sa spis v tejto veci nachádzal na okresnej prokuratúre. Podľa zistenia ústavného súdu (identické zistenie možno vyvodiť aj zo samotného vyjadrenia okresnej prokuratúry v tejto veci) okresná prokuratúra v uvedenom období nevykonala žiaden procesný úkon okrem zapožičania spisu v tejto veci Generálnej prokuratúre SR v súvislosti s konaním vedeným Okresným súdom Bratislava I pod sp. zn. 22C/59/2009. Z uvedeného je zrejmé, že okresná prokuratúra počas obdobia trvajúceho deväť mesiacov nevykonávala v tejto veci žiadne úkony smerujúce k odstráneniu právnej neistoty sťažovateľa spôsobom, ktorý možno označiť za postup bez prieťahov. Žalovaný v ďalšom nesúhlasil s názorom žalobcu, že sa na daný prípad aplikuje zákon č. 514/2003 Z.z. o zodpovednosti za škodu spôsobenú pri výkone verejnej moci, keďže ten upravuje zodpovednosť štátu za škodu. Na základe toho mal za to, že ak by mali byť uplatnené ustanovenia týkajúce sa regresnej náhrady podľa tohto zákona (§ 21 a nasl.), musel by byť nálezom ústavného súdu k náhrade škody zaviazaný štát, t.j. Slovenská republika. To však v danom prípade neplatí, keďže ústavný súd zaviazal Okresnú prokuratúru Bratislava II. Ďalej žalovaný s poukazom na § 149 zákona o prokurátoroch dôvodil, že toto zákonné ustanovenie predpokladá situáciu, kedy prokurátor môže pri výkone funkcie alebo v priamej súvislosti s ňou spôsobiť škodu služobnému úradu. Služobným úradom žalobcu je Krajská prokuratúra v Bratislave, ktorá uhradila vyššie uvedené sumy v zmysle nálezu ústavného súdu, a teda skutočnosť, že služobnému úradu vznikla škoda, je podľa žalovaného nesporná a žalobcom nespochybňovaná. Ďalej žalovaný poukázal na § 26 ods. 1 písm. a/, b/ a c/ zákona o prokurátoroch a v tejto súvislosti zdôraznil, že k ústavným súdom deklarovanému porušeniu základného práva sťažovateľa došlo postupom Okresnej prokuratúry Bratislava II v období, kedy bol spis predložený dozorovému prokurátorovi - žalobcovi. Z uvedeného podľa žalovaného nepochybne vyplýva zavinené porušenie povinností prokurátora (§ 26 ods. 1 písm. a/, b/ a c/ zákona o prokurátoroch) zo strany žalobcu. K otázke zavinenia žalovaný s poukazom na § 157 zákona o prokurátoroch uviedol, že zákon nevyžaduje úmyselné zavinenie pri spôsobení škody, t.j. postačuje aj zavinenie z nedbanlivosti. Zavinenie žalobcu je podľa žalovaného v danom prípade nesporné a v konaní o náhradu škody aj preukázané. K námietke žalobcu, že za škodu nezodpovedá sám, žalovaný s poukazom na § 157 ods. 5 zákona o prokurátoroch zdôraznil, že táto skutočnosť bola v napadnutom rozhodnutí s ohľadom na mieru zavinenia žalobcu zohľadnená, na základe čoho došlo k zmene prvostupňového rozhodnutia, čo bolo zároveň aj dostatočne odôvodnené. K tomu, že predmetným rozhodnutím nebol zaviazaný na úhradu zvyšnej časti škody vedúci prokurátor žalovaný poukázal na to, že v súlade s príslušnými ustanoveniami zákona o prokurátoroch a správneho poriadku nebolo možné zaviazať na plnenie osobu, ktorá nebola účastníkom konania. Voči tejto osobe sa bude postupovať v súlade s platnou právnou úpravou, pričom žalovaný v tejto súvislosti zdôraznil, že táto skutočnosť nemá vplyv na zodpovednosť žalobcu v stanovenom rozsahu. K namietaniu formálnych nedostatkov žalovaný uviedol, že tie nemajú vplyv na zákonnosť napadnutého rozhodnutia, pričom nedostatok ohľadom absencie pečiatky na prvostupňovom rozhodnutí bol odstránený prostredníctvom inštitútu odstránenia iných zrejmých nesprávností podľa § 47 ods. 6 správneho poriadku. Na základe všetkých uvedených skutočností žalovaný navrhoval žalobu ako nedôvodnú zamietnuť. Krajský súd v Bratislave, ako súd príslušný na konanie, prejednal vec na nariadenom pojednávaní v rozsahu námietok uvedených v žalobe (§ 249 ods. 2 OSP) a preskúmal napadnuté rozhodnutie, ako aj konanie, ktoré mu predchádzalo. Podľa § 244 ods. 1 OSP v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Podľa § 244 ods. 2 OSP v správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy (ďalej len „rozhodnutie a postup správneho orgánu“). Podľa § 244 ods. 3 OSP rozhodnutiami správnych orgánov sa rozumejú rozhodnutia vydané nimi v správnom konaní, ako aj ďalšie rozhodnutia, ktoré zakladajú, menia alebo zrušujú oprávnenia a povinnosti fyzických alebo právnických osôb alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť. Podľa § 245 ods. 1 OSP pri preskúmavaní zákonnosti rozhodnutia správneho orgánu posúdi súd i zákonnosť prv urobeného správneho rozhodnutia, o ktoré sa preskúmavané rozhodnutie opiera, ak bolo preň prv urobené rozhodnutie záväzné a ak nie je na jeho preskúmanie určený osobitný postup. Pri preskúmaní rozhodnutia súd skúma, či žalobou napadnuté rozhodnutie je v súlade s právnym poriadkom Slovenskej republiky, teda najmä s hmotnými a procesnými administratívnymi predpismi. V intenciách citovaného ust. § 244 ods. 1 OSP súd preskúmava aj zákonnosť postupu správneho orgánu, ktorým sa rozumie aktívna činnosť správneho orgánu podľa procesných a hmotnoprávnych noriem, ktorou realizuje právomoc stanovenú zákonmi. V zákonom predpísanom postupe je správny orgán oprávnený a súčasne aj povinný vykonať úkony v priebehu konania a ukončiť ho vydaním rozhodnutia. V správnom súdnictve preskúmavajú súdy na základe žalôb alebo opravných prostriedkov zákonnosť postupu a rozhodnutí orgánov verejnej správy, ktorými sa zakladajú, menia alebo zrušujú práva alebo povinnosti fyzických alebo právnických osôb, ako aj rozhodnutí, ktorými práva a právom chránené záujmy týchto osôb môžu byť priamo dotknuté (§ 244 ods. 1, 2 OSP). V prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu, súd postupuje podľa ustanovení druhej hlavy piatej časti OSP (§ 247 ods. 1 OSP). Úlohou súdu pri preskúmaní zákonnosti postupu a rozhodnutia správneho orgánu podľa piatej časti druhej hlavy O.s.p. je v rozsahu dôvodov uvedených v žalobe posudzovať, či správny orgán vecne príslušný na konanie si zadovážil dostatok skutkových podkladov pre vydanie rozhodnutia, či zistil vo veci skutočný stav, či konal v súčinnosti s účastníkmi konania, či rozhodnutie bolo vydané v súlade so zákonmi a inými právnymi predpismi a či obsahovalo zákonom predpísané náležitosti, teda či rozhodnutie správneho orgánu bolo vydané v súlade s hmotnoprávnymi ako aj procesnoprávnymi predpismi. Zákonnosť rozhodnutia správneho orgánu je podmienená zákonnosťou postupu správneho orgánu predchádzajúcemu vydaniu napadnutého rozhodnutia. V rámci správneho prieskumu súd skúma aj procesné pochybenia správneho orgánu namietané v žalobe, či uvedené procesné pochybenie správneho orgánu je takou vadou konania pred správnym orgánom, ktorá mohla mať vplyv na zákonnosť napadnutého rozhodnutia (§ 250i ods. 3 O.s.p.). Z obsahu administratívneho spisu súd zistil, že dňa 12.06.2013 vydal prvostupňový orgán prvostupňové rozhodnutie, ktorým rozhodol o tom, že žalobca svojím konaním porušil ust. § 26 ods. 1 písm. c/ zákona o prokurátoroch, v dôsledku čoho bola spôsobená škoda, za ktorú v zmysle § 149 ods. 1 zodpovedá a podľa § 157 ods. 1 uvedeného zákona je povinný túto škodu uhradiť vo výške 500 € a 485,24 € na účet Krajskej prokuratúry v Bratislave. V odôvodnení tohto rozhodnutia bolo poukázané na vyššie uvedený nález Ústavného súdu SR sp. zn. I. ÚS 52/2012-55 zo dňa 18.04.2012, ktorým bolo sťažovateľovi priznané finančné zadosťučinenie a na návrh námestníka krajského prokurátora na prejednanie škody, ktorú uhradila Krajská prokuratúra v Bratislave. Tiež na vyššie uvedené odôvodnenie nálezu ústavného súdu. Ďalej odôvodnenie prvostupňového rozhodnutia obsahovalo opísanie procesného postupu konania prvostupňovým orgánom vo veci zodpovednosti za škodu spôsobenú prokurátormi, t.j. na vyjadrenie žalobcu o tom, že počas sledovaného obdobia bola veľmi náročná situácia na Okresnej prokuratúre Bratislava II, kedy sa zastupovala väčšina prokurátorov a o vedomosti o danom stave vedúcimi prokurátormi. V rámci tohto vyjadrenia žalobca podľa odôvodnenia prvostupňového rozhodnutia uviedol, že po vrátení spisu z Generálnej prokuratúry SR podľa pracovných možností a zaťaženia vec priebežne študoval, keďže ide o rozsiahly spisový materiál a dôkazne náročnú vec, pričom okrem poukazovania na poddimenzovanosť personálneho stavu dal tiež do pozornosti vysoký počet vybavených vecí v jeho bežnej agende, hlavne 17 väzobných vecí v sledovanom období a účasť na hlavných pojednávaniach. Ďalej bolo v prvostupňovom rozhodnutí poukázané na vyjadrenie a podanie okresného prokurátora Okresnej prokuratúry Bratislava II L.. C. U., podľa ktorého boli žalobcovi v sledovanom období prideľované veci tak ako ostatným prokurátorom, vrátane agendy neprítomných prokurátorov, ktorá nie je zahrnutá v prehľade vyťaženosti. Tiež bolo poukázané na zastupovanie medzi žalobcom a U.. X. a na to, že podľa písomného prehľadu vyhotoveného vedúcou správy Okresnej prokuratúry Bratislava II v rozhodnom období U.. X. práceneschopná nebola. Na základe uvedeného, s poukazom na ust. § 26 ods. 1 písm. c/, § 149 ods. 1 a 2 a § 157 ods. 1 zákona o prokurátoroch, prvostupňový orgán v odôvodnení svojho rozhodnutia konštatoval, že od 27.05.2011, kedy vyšetrovateľ predložil spis s návrhom na podanie obžaloby, až do 28.02.2012, kedy bola podaná obžaloba, nebol vo veci vykonaný žiaden procesný úkon, okrem zapožičania spisu Generálnej prokuratúre SR na obdobie od 09.06.2011 do 22.06.2011. Tiež bolo zdôraznené, že už nálezom ústavného súdu sp. zn. I. ÚS 98/2010 zo dňa 11.11.2010 bola v predmetnej veci konštatovaná nečinnosť spôsobená Okresnou prokuratúrou Bratislava II. V tejto súvislosti bolo tiež poukázané na to, že žalobca neprihliadal na tento nález ústavného súdu, ako aj na to, že od vznesenia obvinenia v predmetnej veci uplynulo takmer 12 rokov. Na základe toho mal prvostupňový orgán za to, že bolo povinnosťou žalobcu ako dozorujúceho prokurátora organizovať svoj procesný postup tak, aby vec bola čo najrýchlejšie skončená a aby sa čo najskôr odstránil stav právnej neistoty účastníkov konania. Ďalej súd z obsahu administratnívneho spisu zistil, že po odvolaní žalobcu, ktorého argumentačným základom boli dôvody uvedené v žalobe, vydal žalovaný napadnuté rozhodnutie, ktorým prvostupňové rozhodnutie zmenil tak, že žalobca zodpovedá za škodu spôsobenú služobnému úradu Krajskej prokuratúre v Bratislave zavineným porušením svojich povinností pri výkone funkcie prokurátora v trestnom konaní vedenom na Okresnej prokuratúre Bratislava II pod sp. zn. 2 Pv 238/09, ktorá škoda vznikla Krajskej prokuratúre v Bratislave uhradením celkovej sumy 985,24 € v intenciách nálezu Ústavného súdu SR sp. zn. I. ÚS 52/2012-55 zo dňa 18.04.2012. Výšku náhrady škody, ktorú je žalobca povinný uhradiť na účet Krajskej prokuratúry v Bratislave, žalovaný však moderoval na sumu 656,82 €. V odôvodnení bolo okrem nálezu poukázané na vyjadrenie okresného prokurátora L.. C. U. a na číselné údaje o zaťaženosti, o čerpaní dovolenky a o období práceneschopnosti žalobkyne. Tiež poukázal na príslušné ustanovenia § 185 zákona o prokurátoroch, § 59 ods. 1 a 2 správneho poriadku, § 26 ods. 1 písm. a/, b/ a c/, § 30 písm. a/ a b/, § 147 ods. 2, § 148 ods. 2, § 149 ods. 1 a § 157 ods. 1 a 5 zákona o prokurátoroch a na spoľahlivé zistenie stavu veci prvostupňovým orgánom. Žalovaný ďalej v napadnutom rozhodnutí konštatoval, že za škodu v tomto prípade predovšetkým zodpovedá žalobca, keďže porušil svoje služobné povinnosti pri zabezpečovaní úloh prokuratúry. Ďalej žalovaný dôvodil tým, že žalobca ako prokurátor vykonávajúci dozor vo veci vedenej pod sp. zn. 9 Pv 238/09, po dobu takmer 9 mesiacov nevykonával žiadne úkony súvisiace s trestným konaním, čím porušil nielen povinnosť prokurátora podľa § 26 ods. 1 písm. c/ zákona o prokurátoroch, ale aj povinnosti podľa § 26 ods. 1 písm. a/ a b/ tohto zákona. Týmto konaním neslúžil verejnému záujmu na dodržiavaní zákonov, osobitného zákona o prokurátoroch a Trestného poriadku. Žalovaný ďalej v odôvodnení napadnutého rozhodnutia uviedol, že za stavu, keď išlo o vec, v ktorej trestné stíhanie obvineného trvalo už viac ako 7 rokov, počas ktorých bol obvinený v stave dlhodobej právnej neistoty, aj s poukazom na konštatovanie ústavného súdu v náleze sp. zn. I. ÚS 98/2010 zo dňa 11.11.2010, nemožno aj pri akejkoľvek zaťaženosti inou agendou výrazne znižovať mieru zodpovednosti žalobcu za enormne dlhé obdobie nečinnosti. Navyše v predmetnej trestnej veci bolo možné očakávať, že obvinený, ktorý v priebehu trestného konania využíval všetky svoje práva, sa bude naďalej úspešne domáhať ochrany svojich práv na ústavnom súde. Žalovaný teda konštatoval, že bolo povinnosťu žalobcu zorganizovať si plnenie svojich úloh tak, aby k prieťahom nedošlo. Ak podľa tvrdenia žalobcu nemohol z dôvodu zaťaženosti riadne vykonávať svoju funkciu, mal podľa žalovaného povinnosť v súlade s § 148 ods. 2 zákona o prokurátoroch na túto skutočnosť upozorniť vedúceho prokurátora. V závere odôvodnenia napadnutého rozhodnutia bolo konštatované, že žalobca, napriek jeho vysokej miere zavinenia na vzniku škody, nenesie zodpovednosť výlučne, keďže ku škode došlo aj v dôsledku nedostatočného plnenia povinností vedúcich prokurátorov Okresnej prokuratúry Bratislava II. Preto bola žalobcovi určená miera zavinenia z 2/3 vzniknutej škody a pri tomto určení žalovaný vychádzal z uvedených porušení povinností žalobcu ako prokurátora a z jeho právneho postavenia, z ktorých je zrejmé, že predovšetkým prokurátor vykonávajúci dozor v konkrétnej trestnej veci zodpovedá za zákonné a včasné vykonanie všetkých úkonov, ktoré mu zveruje Trestný poriadok. Žalobca v žalobe v prvom rade namietal, že v prípade regresnej náhrady zo zodpovednosti prokurátora za škodu nie je možné použiť príslušné ustanovenia o zodpovednosti za škodu podľa zákona o prokurátoroch, ale príslušné ustanovenia zákona č. 514/2003 Z.z. o zodpovednosti za škodu spôsobenú pri výkone verejnej moci. V tejto súvislosti súd ustálil nasledovný záver. Podľa § 149 ods. 1 zákona o prokurátoroch (v znení účinnom v rozhodnom čase) prokurátor zodpovedá služobnému úradu za škodu, ktorú spôsobil zavineným porušením svojej povinnosti pri výkone funkcie alebo v priamej súvislosti s výkonom funkcie. Podľa § 149 ods. 2 zákona o prokurátoroch (v znení účinnom v rozhodnom čase) ak bola škoda spôsobená aj porušením povinnosti zo strany služobného úradu, zodpovednosť prokurátora sa pomerne obmedzí. Podľa § 157 ods. 1 zákona o prokurátoroch (v znení účinnom v rozhodnom čase) prokurátor, ktorý zodpovedá za spôsobenú škodu, je povinný, ak zákon neustanovuje inak, nahradiť služobnému úradu skutočnú škodu, a to v peniazoch, ak škodu neodstránil uvedením do predchádzajúceho stavu. Podľa § 157 ods. 2 zákona o prokurátoroch (v znení účinnom v rozhodnom čase) ak ide o škodu spôsobenú úmyselne, môže služobný úrad požadovať od prokurátora náhradu aj inej škody, ak by jej neuhradenie odporovalo pravidlám slušnosti a občianskeho spolužitia. Podľa § 157 ods. 3 zákona o prokurátoroch (v znení účinnom v rozhodnom čase) výška náhrady škody spôsobenej z nedbanlivosti nesmie u jednotlivého prokurátora presiahnuť sumu rovnajúcu sa trojnásobku jeho posledného mesačného funkčného platu pred porušením povinnosti, ktorým spôsobil škodu. Toto obmedzenie neplatí, ak bola škoda spôsobená v stave pod vplyvom alkoholu, ktorý si sám privodil, alebo v stave po zneužití inej návykovej látky. Podľa § 162 ods. 2 zákona o prokurátoroch (v znení účinnom v rozhodnom čase) podmienky, za akých môže štát vymáhať od prokurátora náhradu škody spôsobenej nezákonným rozhodnutím alebo nesprávnym úradným postupom, ustanovuje osobitný zákon. Zákon o prokurátoroch v rámci systematiky upravuje zodpovednosť za škodu a náhradu škody v desiatej hlave, pričom v jednotlivých dieloch upravuje samostatné prípady zodpovednosti za vzniknutú škodu. V druhom diele je upravená všeobecná zodpovednosť prokurátora za škodu, ktorú spôsobil služobnému úradu zavineným porušením svojej povinnosti pri výkone svojej funkcie, a to vrátane určovania rozsahu a spôsobu náhrady škody pri použití ustanovení piateho a šiesteho dielu desiatej hlavy tohto zákona. Tretí diel zákona o prokurátoroch upravuje zodpovednosť štátu za škodu spôsobenú rozhodnutím alebo nesprávnym úradným postupom prokurátora, pričom v súvislosti s podmienkami, za ktorých možno od prokurátora vymáhať náhradu škody, v poznámke pod čiarou odkazuje na zákon č. 58/1969 Zb. o zodpovednosti za škodu spôsobenú rozhodnutím orgánu štátu alebo jeho nesprávnym úradným postupom, ktorý bol nahradený súčasným zákonom č. 514/2003 Z.z. o zodpovednosti za škodu spôsobenú pri výkone verejnej moci. Súd zastáva názor, že zodpovednosť prokurátora za škodu spôsobenú služobnému úradu nie je možné stotožňovať so zodpovednosťou štátu za škodu spôsobenú nezákonným rozhodnutím prokurátora alebo jeho nesprávnym úradným postupom, tzn. so škodou, ktorá bola spôsobená štátu niektorým z orgánov verejnej moci tak, ako to predpokladá v súčasnosti účinný zákon č. 514/2003 Z.z. Podľa tohto zákona sa postupuje v prípadoch, kedy nezákonným rozhodnutím alebo nesprávnym úradným postupom vznikne niekomu škoda, ten sa so svojím nárokom v prvom rade obráti v rámci jeho predbežného prerokovania na niektorý z orgánov konajúcich v mene štátu (§ 4 zákona č. 514/2003 Z.z.) a až po jeho uspokojení prichádza do úvahy pri uplatňovaní regresnej náhrady použitie ustanovení § 21 a nasl. zákona č. 514/2003 Z.z., na ktorý žalobca v žalobe poukazoval. V tomto prípade však takýto postup podľa názoru súdu nie je možný, keďže škoda bola spôsobená Krajskej prokuratúre v Bratislave, a to orgánom verejnej moci podľa § 2 písm. b/ bod 1. v spojení s § 38 ods. 1 písm. c/ zákona č. 153/2001 Z.z. o prokuratúre (štátny orgán - Okresná prokuratúra Bratislava II). Keďže ide o škodu spôsobenú v trestnom konaní, orgánom konajúcim v mene štátu je podľa § 4 ods. 2 písm. f/ zákona č. 514/2003 Z.z. generálna prokuratúra. Ak by mala Krajská prokuratúra v Bratislave postupovať podľa zákona č. 514/2003 Z.z., mala by uplatniť nárok na náhradu škody spôsobenej Okresnou prokuratúrou Bratislava II na Generálnej prokuratúre SR a až po uspokojení jej nároku by sa mohla domáhať náhrady škody voči zodpovednému zamestnancovi. Podľa názoru súdu by sa takýto postup pri uplatňovaní regresnej náhrady voči konkrétnemu prokurátorovi priečil samotnému účelu zákona č. 514/2003 Z.z., keďže prokuratúra je tvorená sústavou štátnych orgánov (generálna prokuratúra, krajské a okresné prokuratúry), kde krajské prokuratúry sú ako rozpočtové organizácie napojené na štátny rozpočet prostredníctvom rozpočtovej kapitoly generálnej prokuratúry a okresné prokuratúry sú ako preddavkové organizácie napojené na rozpočet krajských prokuratúr. Súd sa teda na tomto mieste stotožňuje s názorom žalovaného, že pre tento prípad nie je možné uplatniť príslušné zákonné ustanovenia zákona č. 514/2003 Z.z., keďže na náhradu škody nebol nálezom zaviazaný štát, ale Okresná prokuratúra Bratislava II ako preddavková organizácia Krajskej prokuratúry v Bratislave, ktorej ako služobnému úradu žalobcu úhradou tejto škody vznikol nárok na jej náhradu voči žalobcovi podľa § 149 ods. 1 v spojení s § 157 ods. 1 zákona o prokurátoroch. Ďalej žalobca namietal, že mu subjektívna zodpovednosť za vznik škody nebola dostatočne preukázaná a že žalovaný v napadnutom rozhodnutí neaplikoval ust. § 157 ods. 5 zákona o prokurátoroch napriek tomu, že spoluzodpovednosť vedúceho prokurátora Okresnej prokuratúry Bratislava II za vzniknutú škodu v odôvodnení svojho rozhodnutia konštatoval. Podľa § 26 ods. 1 písm. a/, b/ a c/ zákona o prokurátoroch prokurátor je povinný plniť povinnosti, ktoré mu vyplývajú z Ústavy Slovenskej republiky, z ústavných zákonov, zo zákonov a z ostatných všeobecne záväzných právnych predpisov, ako aj úlohy a pokyny uložené nadriadeným prokurátorom, ak bol s nimi riadne oboznámený; splnenie pokynu je prokurátor povinný odmietnuť, ak by jeho splnením spáchal trestný čin, priestupok, iný správny delikt alebo disciplinárne previnenie, chrániť verejný záujem a slúžiť verejnému záujmu, vykonávať svoje služobné povinnosti svedomite, nestranne a bez prieťahov. Podľa § 30 písm. a/ a b/ zákona o prokurátoroch (v znení účinnom v rozhodnom čase) vedúci prokurátor je povinný najmä riadiť, organizovať a kontrolovať plnenie služobných povinností jemu podriadených prokurátorov, zabezpečovať dodržiavanie a jednotné uplatňovanie zákonov a ostatných všeobecne záväzných právnych predpisov a vecnú správnosť a včasnosť plnenia úloh prokuratúry. Podľa § 147 ods. 2 zákona o prokurátoroch (v znení účinnom v rozhodnom čase) vedúci prokurátor je povinný kontrolovať, či prokurátor plní svoje služobné úlohy tak, aby nedochádzalo ku škodám. Podľa § 148 ods. 1 zákona o prokurátoroch (v znení účinnom v rozhodnom čase) prokurátor je povinný pri výkone svojej funkcie počínať si tak, aby nedochádzalo ku škodám na zdraví a majetku alebo k bezdôvodnému obohateniu. Ak hrozí škoda služobnému úradu, je povinný bez zbytočného odkladu na to upozorniť vedúceho prokurátora. Ak na odvrátenie hroziacej škody je potrebný zákrok, je povinný zakročiť; nemusí tak urobiť, ak mu v tom bráni dôležitá okolnosť alebo ak by tým vystavil vážnemu ohrozeniu seba alebo iného. Podľa § 148 ods. 2 zákona o prokurátoroch (v znení účinnom v rozhodnom čase) ak prokurátor zistí, že nemá vytvorené podmienky potrebné na riadny výkon svojej funkcie, je povinný na zistené nedostatky upozorniť vedúceho prokurátora. Podľa § 149 ods. 3 zákona o prokurátoroch (v znení účinnom v rozhodnom čase) služobný úrad je povinný preukázať zavinenie prokurátora; to neplatí, ak ide o zodpovednosť za schodok na zverených hodnotách, ktoré je povinný vyúčtovať (§ 151), a o zodpovednosť za stratu zverených predmetov (§ 154). Podľa § 157 ods. 5 zákona o prokurátoroch (v znení účinnom v rozhodnom čase) ak zodpovedá za škodu niekoľko prokurátorov alebo prokurátor a iný zamestnanec prokuratúry, každý z nich je povinný uhradiť pomernú časť škody podľa miery svojho zavinenia. Podľa § 14 ods. 1 správneho poriadku účastníkom konania je ten, o koho právach, právom chránených záujmoch alebo povinnostiach sa má konať alebo koho práva, právom chránené záujmy alebo povinnosti môžu byť rozhodnutím priamo dotknuté; účastníkom konania je aj ten, kto tvrdí, že môže byť rozhodnutím vo svojich právach, právom chránených záujmoch alebo povinnostiach priamo dotknutý, a to až do času, kým sa preukáže opak. V administratívnom spise chýba podrobný rozpis a štruktúra rozhodovacej činnosti žalobcu, prehľad dovolenky, OČR a zastupovania iných prokurátorov žalobkyňou. Prvostupňový orgán aj žalovaný v rozhodnutiach uvádzajú, že L.. U. predložil na základe vyžiadania prehľady vyťaženosti žalobkyne. Súd však z administratívneho spisu zistil, že tieto materiály, na základe ktorých by mohli dostatočne vyhodnotiť skutočnú zaťaženosť žalobkyne, počet napadnutých a vybavených spisov, spisov, kde žalobkyňa zastupovala iného prokurátora, počet skončených vecí a počet pojednávacích dní sa v tomto spise nenachádzajú. Z administratívneho spisu a z napadnutého rozhodnutia, ako aj z prvostupňového rozhodnutia teda súd nebol schopný zistiť, aká právna úvaha viedla žalovaného a prvostupňový správny orgán k rozhodnutiam, hlavne k rozdeleniu miery zavinenia v pomere jedna tretina ku dvom tretinám v neprospech žalobkyne. Absencia dokladov, na ktoré sa žalovaný v napadnutom rozhodnutí odvoláva v administratívnom spise je dôvodom na zrušenie napadnutého rozhodnutia podľa § 250 j ods. 2 písm. c,) d) a e) O.s.p. a jeho vrátenie na ďalšie konanie žalovanému. Súd zistil, že prvostupňový orgán, ani žalobca nevykonali dokazovanie smerom k zisteniu akým spôsobom vykonával vedúci prokurátor dozor, ktorý mu ukladá zákon o prokurátoroch. Konkrétne, či prebiehajú pravidelné porady ohľadom stavu konaní v sledovaných veciach, akým spôsobom sú tieto veci vedené v systéme (registri) a ako a či vôbec sú vedené a sledované na pravidelnej báze. Z výpovede okresného prokurátora L.. U. vyplynulo, že tento si mal viesť vlastnú evidenciu NPO ( návrh na podanie obžaloby), ale tento konkrétny prípad nebol schopný odsledovať, nakoľko v tejto jeho evidencii bol tento konkrétny prípad omylom evidovaný ako zastavenie konania. Žalobkyňa uviedla, že na Okresnej prokuratúre Bratislava II existuje systém Patrícia, ktorý má evidovať všetky spisy a ktorého má byť jasné o aké veci ide. Žalovaný nevykonal v tomto smere žiadne dokazovanie, preto jeho konštatovanie miery zavinenia žalobkyne je súdom nepreskúmateľné pre nedostatočne zistený skutkový stav, čo viedlo súd k jeho zrušeniu podľa § 250 j ods. 2 písm. c) O.s.p.. Z administratívneho spisu nie je jasné, či bola žalobkyňa na tieto prieťahy vedúcim prokurátorom upozornená, prípadne, či jej bolo navrhnuté, alebo uložené disciplinárne opatrenie smerujúce k odstráneniu prieťahu a urýchleného vybavenia veci. Na tomto mieste súd poukazuje na to, že dozor vedúceho prokurátora, výkon ktorého mu ukladajú §§30, 147 a 148 zákona o prokurátoroch nie je len formálna povinnosť, ale naopak ide o povinnosť, ktorej obsahom je skutočný, faktický výkon kontroly a dozoru. Naopak, z predloženého administratívneho spisu sa súdu javí, že Okresná prokuratúra Bratislava II, nemá funkčný systém evidencie vecí, ktorý by zabezpečil efektívnu kontrolu vybavovania vecí. Svedčí o tom aj vyjadrenie okresného prokurátora L.. U.. Žalovaný síce poukázal na odôvodnenie nálezu Ústavného súdu SR sp. zn. I. ÚS 52/2012-55, neskúmal však, akým spôsobom túto vec, kde už boli ústavným súdom konštatované prieťahy v konaní, sledovali vedúci prokurátori Okresnej prokuratúry Bratislava II a aké úkony urobili, aby prieťahom predišli. Z uvedených dôvodov je napadnuté rozhodnutie žalovaného, ako aj prvostupňové rozhodnutie nepreskúmateľné z dôvodu, že zistenie skutkového stavu je nedostačujúce na posúdenie veci a pre nedostatok dôvodov. Skutočnosť, že prvostupňový orgán aj žalovaný rozhodovali vo veci bez riadnych podkladov a uspokojili sa v konaní len s konštatovaním, že žalobkyňa bola zaťažená rovnako, ako aj ostatní prokurátori Okresnej prokuratúry Bratislava II považuje súd za takú vadu, ktorá má vplyv na zákonnosť napadnutého rozhodnutia aj prvostupňového rozhodnutia. Z uvedených dôvodov bolo preto potrebné napadnuté rozhodnutie, zrušiť podľa §250j ods. 2 písm. c),d) a e) a vec vrátiť žalovanému na ďalšie konanie. Súd konštatuje, že v napadnutom rozhodnutí nemohol byť na náhradu zvyšnej časti škody zaviazaný spoluzodpovedný vedúci prokurátor, keďže v zmysle § 14 ods. 1 správneho poriadku nebol v predmetnom správnom konaní jeho účastníkom. Záverom žalobca v žalobe namietal procesné nedostatky prvostupňového a napadnutého rozhodnutia. Podľa § 185 ods. 1 zákona o prokurátoroch (v znení účinnom v rozhodnom čase) na konanie o zodpovednosti za škodu a o náhrade škody podľa tohto zákona sa vzťahujú všeobecné predpisy o správnom konaní. Podľa § 46 správneho poriadku rozhodnutie musí byť v súlade so zákonmi a ostatnými právnymi predpismi, musí ho vydať orgán na to príslušný, musí vychádzať zo spoľahlivo zisteného stavu veci a musí obsahovať predpísané náležitosti. Podľa § 47 ods. 2 správneho poriadku výrok obsahuje rozhodnutie vo veci s uvedením ustanovenia právneho predpisu, podľa ktorého sa rozhodlo, prípadne aj rozhodnutie o povinnosti nahradiť trovy konania. Pokiaľ sa v rozhodnutí ukladá účastníkovi konania povinnosť na plnenie, správny orgán určí pre ňu lehotu; lehota nesmie byť kratšia, než ustanovuje osobitný zákon. Podľa § 47 ods. 3 správneho poriadku v odôvodnení rozhodnutia správny orgán uvedie, ktoré skutočnosti boli podkladom na rozhodnutie, akými úvahami bol vedený pri hodnotení dôkazov, ako použil správnu úvahu pri použití právnych predpisov, na základe ktorých rozhodoval, a ako sa vyrovnal s návrhmi a námietkami účastníkov konania a s ich vyjadreniami k podkladom rozhodnutia. Podľa § 47 ods. 5 správneho poriadku v písomnom vyhotovení rozhodnutia sa uvedie aj orgán, ktorý rozhodnutie vydal, dátum vydania rozhodnutia, meno a priezvisko fyzickej osoby a názov právnickej osoby. Rozhodnutie musí mať úradnú pečiatku a podpis s uvedením mena, priezviska a funkcie oprávnenej osoby. Osobitné právne predpisy môžu ustanoviť ďalšie náležitosti rozhodnutia. Podľa § 47 ods. 6 správneho poriadku chyby v písaní, v počtoch a iné zrejmé nesprávnosti v písomnom vyhotovení rozhodnutia správny orgán kedykoľvek aj bez návrhu opraví a upovedomí o tom účastníkov konania. Podľa § 49 ods. 1 správneho poriadku v jednoduchých veciach, najmä ak možno rozhodnúť na podklade dokladov predložených účastníkom konania, správny orgán rozhodne bezodkladne. Podľa § 49 ods. 2 správneho poriadku v ostatných prípadoch, ak osobitný zákon neustanovuje inak, je správny orgán povinný rozhodnúť vo veci do 30 dní od začatia konania; vo zvlášť zložitých prípadoch rozhodne najneskôr do 60 dní; ak nemožno vzhľadom na povahu veci rozhodnúť ani v tejto lehote, môže ju primerane predĺžiť odvolací orgán (orgán príslušný rozhodnúť o rozklade). Ak správny orgán nemôže rozhodnúť do 30, prípadne do 60 dní, je povinný o tom účastníka konania s uvedením dôvodov upovedomiť. Podľa § 57 ods. 2 správneho poriadku ak nerozhodne správny orgán, ktorý napadnuté rozhodnutie vydal, o odvolaní, predloží ho spolu s výsledkami doplneného konania a so spisovým materiálom odvolaciemu orgánu najneskôr do 30 dní odo dňa, keď mu odvolanie došlo, a upovedomí o tom účastníka konania. K námietke žalobcu o absencii úradnej pečiatky na prvostupňovom rozhodnutí súd poukazuje na to, že v súlade s § 247 ods. 2 OSP nie je toto rozhodnutie predmetom súdneho prieskumu a na tomto mieste poukazuje na ustálenú judikatúru Najvyššieho súdu SR, keď Najvyšší súd vyslovil, že ak žaloba smeruje proti rozhodnutiu, ktoré nemôže byť predmetom preskúmavania súdom, ide o prekážku v konaní. V súvislosti s nedodržaním príslušných lehôt na vydanie rozhodnutia podľa § 49 správneho poriadku súd dáva do pozornosti rozsudok Najvyššieho súdu SR sp. zn. 5Sžo/47/2011 zo dňa 31.05.2012, v ktorom bol vyslovený názor, že lehoty stanovené v § 49 správneho poriadku sú lehotami inštruktívnymi bez sankčných mechanizmov pre správny orgán a ich nedodržanie samé o sebe nemôže spôsobiť nezákonnosť rozhodnutia správneho orgánu a ani účastník nemôže z nich vyvodzovať vo vzťahu k rozhodnutiu vo veci nejaké práva (mohol by však uplatniť napr. návrh proti nečinnosti orgánu verejnej správy podľa § 250t OSP). Z uvedeného je zrejmé, že nedodržanie týchto lehôt nemá vplyv na zákonnosť vydaného rozhodnutia. Súd však zistil nezákonnosť napadnutého rozhodnutia, a to pre nepreskúmateľnosť jeho výroku spočívajúcu v absencii zákonných ustanovení právneho predpisu, podľa ktorého sa rozhodlo, čo je v rozpore s § 47 ods. 2 správneho poriadku. Ten expressis verbis ustanovuje náležitosti výroku rozhodnutia správneho orgánu, v ktorom musia byť uvedené ustanovenia právneho predpisu, podľa ktorého sa rozhodlo. Na tomto mieste súd poukazuje na rozsudok Najvyššieho súdu SR sp. zn. 8Sžf/17/2012 zo dňa 19.03.2013, v ktorom bol vyslovený názor, kedy absencia výpočtu právnych predpisov vo výroku rozhodnutia, ktoré mali byť účastníkom konania porušené, spôsobuje stav, kedy je takéto rozhodnutie správneho orgánu nepreskúmateľné pre nedostatok dôvodov. S ohľadom na záväznosť výroku rozhodnutia správneho orgánu je nevyhnutné, aby obsahoval všetky zákonom dané náležitosti, a preto v prípade, ak výrok rozhodnutia neobsahuje niektorú zo zákonných náležitostí podľa § 47 ods. 2 správneho poriadku, nie je možné také rozhodnutie považovať za zákonné a bolo preto potrebné ho zrušiť. Podľa § 250j ods. 2 OSP súd zruší napadnuté rozhodnutie správneho orgánu a podľa okolností aj rozhodnutie správneho orgánu prvého stupňa a vráti vec žalovanému správnemu orgánu na ďalšie konanie, ak po preskúmaní rozhodnutia a postupu správneho orgánu v medziach žaloby dospel k záveru, že a/ rozhodnutie správneho orgánu vychádzalo z nesprávneho právneho posúdenia veci, b/ zistenie skutkového stavu, z ktorého vychádzalo správne rozhodnutie, je v rozpore s obsahom spisov, c/ zistenie skutkového stavu je nedostačujúce na posúdenie veci, d/ rozhodnutie je nepreskúmateľné pre nezrozumiteľnosť alebo pre nedostatok dôvodov, e/ v konaní správneho orgánu bola zistená taká vada, ktorá mohla mať vplyv na zákonnosť napadnutého rozhodnutia. S poukazom na uvedené pochybenie žalovaného vo výroku napadnutého rozhodnutia považuje súd napadnuté rozhodnutie podľa § 250j ods. 2 písm. d/ OSP za nepreskúmateľné pre nedostatok dôvodov, a teda za rozhodnutie majúce také vady, ktoré nespĺňajú požiadavky zákonnosti. Preto súd rozhodol tak, ako je uvedené vo výrokovej časti tohto rozsudku. Záverom súd dodáva, že povinnosťou žalovaného v ďalšom konaní bude vysporiadať sa aj s námietkou žalobcu ohľadom absencie úradnej pečiatky na prvostupňovom rozhodnutí podľa § 47 ods. 5 správneho poriadku, keďže z obsahu administratívneho spisu vyplýva, že tento nedostatok bol podľa § 47 ods. 6 správneho poriadku odstránený len v napadnutom rozhodnutí. Podľa § 250k ods. 1 OSP ak mal žalobca úspech celkom alebo sčasti, súd mu proti žalovanému prizná právo na úplnú alebo čiastočnú náhradu trov konania. Ak bolo rozhodnutie správneho orgánu zrušené z dôvodu podľa § 250j ods. 3 súd žalobcovi prizná úplnú náhradu trov konania. Môže tiež rozhodnúť, že sa náhrada trov celkom alebo sčasti neprizná, ak sú na to dôvody hodné osobitného zreteľa. Pri rozhodovaní o trovách konania súd s prihliadnutím na ust. § 250k ods. 1 OSP priznal úspešnému žalobcovi náhradu trov konania, ktoré pozostávajú zo zaplateného súdneho poplatku vo výške 70 € a z odmeny advokáta podľa vyhlášky Ministerstva spravodlivosti SR č. 655/2004 Z.z. o odmenách a náhradách advokátov za poskytovanie právnych služieb. Trovy právneho zastúpenia žalobcu pozostávajú v zmysle § 11 ods. 4 v spojení s § 13a uvedenej vyhlášky z 3 úkonov právnej služby, a to: · v zmysle § 13a ods. 1 písm. a/ vyhlášky za prevzatie a prípravu zastúpenia vo výške 134 € + DPH, · v zmysle § 13a ods. 1 písm. c/ vyhlášky za podanie žaloby vo výške 134 € + DPH, · v zmysle § 13a ods. 1 písm. d/ vyhlášky za účasť na pojednávaní vo výške 143 € + DPH, Okrem uvedenej náhrady za jednotlivé úkony právnej služby súd priznal žalobcovi v rámci trov právneho zastúpenia náhradu režijných paušálov, a to 2x 8,04 € + DPH a jeden režijný paušál vo výške 8,58 € + DPH. Spolu trovy právneho zastúpenia žalobcu, vrátane DPH, predstavujú sumu 522,80 €. Spolu trovy konania predstavujú sumu 592,80 €. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení neskorších predpisov). Poučenie: Proti tomuto rozsudku je možné podať odvolanie v lehote do 15 dní odo dňa jeho doručenia na Krajský súd v Bratislave, písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 OSP) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods.1 OSP). Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na súdny výkon rozhodnutia alebo návrh na vykonanie exekúcie podľa osobitného zákona.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2016:1014201137.1 (dáta aktuálne k 10. 11. 2026). Záväzné je znenie zverejnené súdom.




